

REPUBLIKA HRVATSKA

SPLITSKO-DALMATINSKA ŽUPANIJA

GRAD OMIŠ

**Gradsko vijeće**

KLASA: 021-05/21-01/05

URBROJ: 2181-7-03/5-24-28

Omiš, 2. travnja 2024.g.

**Z A P I S N I K**

o radu 28. sjednice Gradskog vijeća Grada Omiša

održane 2.travnja 2024. godine u Omišu, Trg K. Tomislava 6 – Hotel Plaža

Započeto u 19.00 sati.

Vrši se tonski zapis tijeka sjednice.

Zapisnik se sačinjava na temelju tonskog zapisa.

Voditeljica zapisnika: Ružica Jerčić

NAZOČNI ČLANOVI VIJEĆA:

1. Zvonko Močić, dr. med.
2. Simona Jurjević, dipl.uč.
3. Nikola Tijardović, bacc.fizio.
4. Marijana Medić
5. Ivana Vulić Ivanac, mag.oec.
6. Ivan Medić, dipl.ing.
7. Martin Bašić, dipl.komunikolog
8. Tihana Barišić Marunčić, dr.med.
9. Petar Bulić, dipl.iur.
10. Zdravka Šodan
11. Roko Guzić

NENAZOČNI ČLANOVI VIJEĆA:

1.Josip Banović, dr.med.

2. Ivo Bradarić

3. Tomislav Bartulović

4. Dino Belošević

OSTALI NAZOČNI:

1. Ivo Tomasović, dipl.oec., gradonačelnik

2. Žarko Kovačić, dipl.ing.agr. zamjenik gradonačelnika

3. Lidija Pavković, dipl.iur., pročelnica Ureda gradonačelnika

4. Stipe Žuljević-Mikas, dipl.ing., pročelnik komunalnog odjela

5. Mate Sovulj, dipl.ing., upravitelj vlastitog pogon

6. Ruža Jolić, dipl.iur., voditeljica odsjeka za imovinsko pravne poslove

7. Kristina Radovčić, mag.iur. viši stručni suradnik za pomorsko dobro i pravne poslove

8. Leonardo Ljubičić, dipl.ing., direktor „Peovica“d.o.o. Omiš

9. Predstavnici tvrtke Dalma Brzet

Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.

Predsjedavatelj je predložio dnevni red kao u dostavljenim materijalima te je nakon glasovanja utvrđeno da je jednoglasno sa 11 glasova ZA usvojen slijedeći

**d n e v n i r e d**

1. Usvajanje zapisnika o radu 27. sjednice Gradskog vijeća Grada Omiša
2. Vijećnički upiti
3. Prijedlog Odluke o odabiru najpovoljnijih ponuditelja za dodjelu dozvola za rad na pomorskom dobru
4. Prijedlog Odluke o prihvaćanju teksta Sporazuma između Dalma Brzet d.o.o  i Grada Omiša
5. Prijedlog Odluke o raspisivanju natječaja za prodaju građevinskoga zemljišta k.o. Omiš
6. Prijedlog Odluke o izmjeni i dopuni Odluke o komunalnoj infrastrukturi Grada Omiša i njezinom pravnom statusu
7. Prijedlog Odluke o izmjenama i dopunama Odluke o plaći i drugim pravima gradonačelnika i zamjenika gradonačelnika za vrijeme profesionalnog obavljanja dužnosti
8. Prijedlozi za dodjelu javnih priznanja Grada Omiša za 2024.
   1. Stipi Mekiniću, prof. – Nagrada Grada Omiša za životno djelo
   2. Milućiju Baučiću – Nagrada Grada Omiša za životno djelo
   3. Lovri Marušiću – Osobna nagrada Grada Omiša
   4. doc.dr.sc.don Emanuelu Petrovu – Osobna nagrada Grada

Omiša

* 1. Klapi Pasika – Skupna nagrda Grada Omiša
  2. Klubu žena liječenih na dojci „Omiš“ – Skupna nagrada Grada

Omiša

* 1. Ani Dujmović – Plaketa Grada Omiša
  2. Sanji Lelas – Plaketa Grada Omiša
  3. Zorici Fistanić - Plaketa Grada Omiša
  4. Tvrtku Roguljiću, prof. – Plaketa Grada Omiša

1. Prijedlog Zaključka o davanju prethodne suglasnosti na tekst Odluke o izmjenama i dopunama Statuta Osnovne glazbene škole „Lovro pl. Matačić“ Omiš

**Ad 1/**

USVAJANJE ZAPISNIKA O RADU 27.SJEDNICE GRADSKOG VIJEĆA GRADA OMIŠA

Na tekst nacrta zapisnika o radu 27. sjednice Gradskog vijeća Grada Omiša nije bilo primjedbi te je nakon glasovanja utvrđeno da je jednoglasno sa 11 glasova ZA usvojen Zapisnik o radu 27. sjednice Gradskog Vijeća Grada Omiša.

**Ad 2/**

VIJEĆNIČKI UPITI

**Roko Guzić** – što je sa kuhinjom za vrtiće u Ostrvici, radi li se što na produženju programa (sa 6-satnih na više) u vrtićima u Gatima, Kostanju, Tugarima, na Ribnjaku)?

Kada će se otvoriti novi vrtić na Ribnjaku?

Gradonačelnik – centralna kuhinja u Ostrvici je uvjet za produženje programa u vrtićima, projekt imamo, što prije ćemo raspisati javnu nabavu. Očekujemo i to i otvaranje novog vrtića na Ribnjaku početkom pedagoške godine, no ne želimo prejudicirati jer uvijek se rokovi iz nekog razloga mogu pomaknuti… Vlasnik prostora u kojemu bi se trebao otvoriti novi vrtić na Ribnjaku je pred ishođenjem građevinske dozvole i nadamo se da će sve biti riješeno do početka pedagoške godine. Kada se otvori taj vrtić ići će dodatni upisi djece.

Također smo u postupku projektiranja zgrade centralnog vrtića na Priku, nadamo se izgradnji te zgrade u neko dogledno vrijeme, pa će tada situacija sa prostorom biti bolja.

Što se tiče produženja programa po selima, kada smo primjerice u Tugarima produžili na 10-satni program, troje djece ga je pohađalo, to je neodrživo i neisplativo.

**Tihana Barišić Marunčić –** jesmo li ikada dobili odgovor na peticiju koju su liječnici Doma zdravlja Omiš uputili ravnatelju Rađi vezano za parking kod Doma zdravlja (postavljane rampe)?

Naime, Dom zdravlja SDŽ je postavio rampu i time zatvorio trećinu parkinga koji je neophodan za vozila hitne pomoći, slabo pokretne pacijente i sl. opravdavajući se time da je to u njihovu vlasništvu.

Svima je poznato kako je tamo i inače vrlo veliki problem sa parkiranjem, a na ograđeni dio parkinga se parkira samo 3 službena vozila patronažne službe. Hitna pomoć tu ne može pristupiti, mi smo potpisali peticiju da se ukloni rampa pa ako je Dom zdravlja SDŽ vlasnik onda on ima i neke obaveze a ne samo prava. Prva obveza bi bila da olakša život građanima i pacijentima u gradu Omišu što je ovim potezom postavljanja rampe apsolutno kontradiktorno. Nevjerojatna je bahatost i nemogućnost razgovora sa ravnateljstvom Doma zdravlja SDŽ, a oni bi trebali u svrhu sigurnosti ljudi postaviti zaštitnu ogradu, osigurati stepenice koje su pukle, a ne da se ponovno dogodi tragedija koja se na žalost tamo dogodila. Moli da ovo Gradsko vijeće uputi apel Domu zdravlja SDŽ da ukloni postavljenu rampu i poprave ranije navedene manjkavosti na zgradi Doma zdravlja u Omišu.

**Zvonko Močić** – radi se o dijelu parkinga koji bi trebao biti za osoblje Doma zdravlja Omiš koji je sada nedostupan, pa se problem parkiranja pacijenata i njihove pratnje još izrazito povećao. Pisali smo dopise u više navrata, razgovarali telefonski a i kao Gradsko vijeće ćemo uputiti dopis.

Ljeti je dodatni problem što se tu parkiraju gosti iz okolnih apartmana, a za koje smo tražili dozvolu od Županije da ih naši komunalni i prometni redar kažnjavaju, no ni taj odgovor nismo dobili.

**Petar Bulić –** je li pri kraju izrada Prostornog plana Grada Omiša?

Što se tiče rekonstrukcije ceste u Tugarima ima li kakve reakcije od Ministarstva i Hrvatskih voda?

Predlaže da se ljudima na parkingu povećaju plaće.

Gradonačelnik – Prostorni plan Grada Omiša bi trebao biti gotov do kraja mjeseca i spreman za slanje u Ministarstvo.

Još nemamo povratnih informacija za cestu u Tugarima, poslali smo dopis Ministarstvu i potpredsjedniku Vlade RH, sad je izborno vrijeme, pa se nadamo da će iza izbora biti informacija.

Na slijedećoj plaći će svi djelatnici grada dobiti 100 eura za troškove prehrane što nije malo povećanje djelatnicima sa najnižom plaćom.

**Roko Guzić** – hoće li ovaj dodatak za prehranu dobiti i odgojiteljice u Dječjim vrtićima?

Što je sa pedijatrom u Omišu, jesmo li dobili kakav odgovor od Doma zdravlja SDŽ?

Sigurnost biciklista na cesti put Radmanovih mlinica, postavljanje primjerice novih ogledala u okukama i sl?

Gradonačelnik – vrtići imaju svoj kolektivni ugovor i mi ta prava poštujemo (isplaćujemo).

Primjerice do nedavno oni nisu imali pravo na uskrsnicu, no kako su djelatnici grada to dobili, mi smo to i njima isplatili. Na njih se odnosi isti Zakon kao i za školstvo i oni prema njemu dobivaju povećanje plaće.

Pedijatrijska ordinacija u Omišu - kontaktirao je gospodina Rađu, rekao je da je pedijatrica koja je tu zaposlena bila na dužem bolovanju, sada se vratila i ordinacija radi. Trenutno nema liječnika pedijatara nego ima 10-ak mladih liječnika koji završavaju specijalizaciju iz pedijatrije i očekuje da će jedan od njih raditi u Omišu.

Turistička zajednica je pokrenula projekt biciklističkih staza i mi ćemo trebati na jednoj od narednih sjednica Vijeća dati suglasnost za to. Postavit će se znakovi da se radi o biciklističkoj stazi (ruti), obilježja koja povećavaju sigurnost svih sudionika u prometu.

Leonardo Ljubičić - budući da je na prošloj sjednici bilo pitanja oko pilot projekta odvojenog prikupljanja otpada iznijeti će neke podatke o istom.

Novi cjenik javne usluge na snagu stupa 1.5.2024. Omiš i Zadvarje su Odluku usvojili a Šestanovac i Dugi Rat će, nada se uskoro.

U Peovici su bili svjesni da će novi pilot projekt izazvati negodovanja, no željeli su iznaći rješenje za problem koji je malo tko riješio a to su javni spremnici oko kojih su hrpe otpada.

Za ovakav način prikupljanja (od kvarta do kvarta) odvojenog otpada ideju su dobili od jednog talijanskog pružatelja usluge i smatra da to vrlo dobo funkcionira.

Rezultati našeg pilot projekta su izvanredni, postiglo se to da nema više ilegalnog bacanja miješanog otpada u spremnike za odvojeni otpad, nema više „kopanja“ po kontejnerima..

U ovih 60-ak dana koliko se prikuplja odvojeni otpad bilo je 2500 primopredaja, 800 korisnika je skinulo aplikaciju stoga ne možemo reći da projekt nije uspješan, on ima odjeka kod naših građana i raste nevjerojatnom brzinom. Stopa odvajanja za ožujak je 39%,a prošle godine primjerice stopa je bila 26%.

Ono što se izgubilo je komoditet, ranije smo na raspolaganju imali 24 sata mogućnost odlaganja odvojenog otpada a sada se treba prilagoditi rasporedu odvoza, odnosno pratiti vožnju kamiona po kvartovima.

Nastojat ćemo i to poboljšati na način da budu barem dva odvoza dnevno (u jutarnjem i popodnevnom terminu), uvesti ćemo to da se svaki dan može donijeti bilo koji reciklabilni otpad.

Svjesni su da problem kreće početkom sezone (zbog prometnih gužvi) no Peovici je potrebno 3 sata da vrati sve javne spremnike na lokacije gdje su i ranije bili ukoliko to bude potrebno.

**Zvonko Močić** – ocjena uspješnosti projekta bi trebala uključivati i anketu korisnika ako je ikako moguće.

Gradonačelnik – treba poraditi na poboljšanju negativnih strana ovog pilot projekta, onako kako je direktor i rekao, odnosno povećati broj dolazaka vozila Peovice na lokaciju i produžiti njihovo zadržavanje, jer je 15 minuta prekratko. Također podržava to da se svaki dan prikupljaju sve frakcije otpada i tada bi zaista projekt bio poboljšan.

Petar Bulić – direktor je istaknuo kako više nema otpada oko polu podzemnih spremnika i ilegalnih deponija, no enormno je povećanje bacanja opada u prirodu, po našim selima…

**Zdravka Šodan** – gdje će kućanstva koja imaju kante za papir i plastiku odvajati primjerice staklo i druge frakcije?

Leonardo Ljubičić – morat će takav otpad nositi u reciklažno dvorište u Zakučac.

**Martin Bašić** – Priko je naselje koje je vrlo naseljeno, ljudi žive u malim stanovima, nemaju gdje držati odvojeni otpad. Ljudi se žale, potrebno je učiniti nešto da se ovaj model nadogradi, uvesti neka poboljšanja, povećati broj odvoza, duže zadržavanje na određenoj lokaciji…

**Ivana Vulić Ivanac** – nakon uklanjanja kontejnera za odvojeni otpad izrazito se povećao problem bacanja otpada u gradske betonske kante postavljene po kvartovima pa pita postoji li mogućnost postavljanja poklopca na te kante ili neko slično učinkovito rješenje?

Leonardo Ljubičić – sve te ideje zvuče dobro no i naši kontejneri koji su bili postavljeni (žuti, plavi i zeleni) su također imali mogućnost da budu zatvoreni no uvijek su bili otvoreni i u njih se bacalo razno smeće. Bacanje kućnog otpada u betonske kante je komunalni prekršaj i to treba kažnjavati komunalno redarstvo.

**Ad 3/**

PRIJEDLOG ODLUKE O ODABIRU

NAJPOVOLJNIJIH PONUDITELJA ZA DODJELU DOZVOLA ZA RAD NA POMORSKOM DOBRU

Gradonačelnik je dostavio prijedlog Odluke o odabiru najpovoljnijih ponuditelja za dodjelu dozvola za rad na pomorskom dobru te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Kristina Radovčić, viši stručni suradnik za pomorsko dobro i pravne poslove izvijestila je u ovom predmetu.

U otvorenoj raspravi sudjelovali su:

**Petar Bulić** – jesu li na velikoj plaži za građevinske objekte (čvrste) ostali svi isti korisnici pomorskog dobra kao i ranije?

Kristina Radovčić – na gradskoj plaži su ostali isti korisnici pomorskog dobra.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 10 glasova ZA i 1 glasom SUZDRŽAN donijeta

**O D L U K A**

**o odabiru najpovoljnijih ponuditelja za dodjelu dozvola za rad na pomorskom dobru**

sa tekstom kao u prilogu ovog zapisnika oznake KLASA:UP/I342-02/24-01/01, URBROJ:2181-7-05-03/3-24-1.

**Ad 4/**

PRIJEDLOG ODLUKE O

PRIHVAĆANNJU TEKSTA SPORAZUMA IZMEĐU DALMA BRZET D.O.O. I GRADA OMIŠA

Gradonačelnik je dostavio prijedlog Odluke o prihvaćanju teksta sporazuma između Dalma Brzet d.o.o. i Grada Omiša te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Ruža Jolić, voditeljica odsjeka za imovinsko pravne poslove, izvijestila je u ovom predmetu.

U otvorenoj raspravi sudjelovali su:

**Roko Guzić** – pojednostavljeno, ovaj Sporazum znači da mi glasamo za to da produžimo ugovor (budući da je ova sezona već ugovorena)?

Ruža Jolić – po pravomoćnoj sudskoj presudi nekretnine su u vlasništvu Grada Omiša, no Dalma u stečaju će vjerojatno iskoristiti zakonsku mogućnost i ići u reviziju tog postupka.

Gradonačelnik – do sada je Dalma d.d. u stečaju bila u posjedu objekata, spor se vodio između Grada Omiša i Dalma d.d.

Dalma d.d je potpisala ugovor sa Dalma Brzet (koja je odvojena firma) o zakupu tih prostora, objekata do okončanja sudskog spora.

U veljači smo dobili sudsku presudu u našu korist i sada želimo sklopiti Sporazum sa Dalma Brzet kako bi oni mogli odraditi ovu sezonu, a kasnije ćemo vidjeti kako će se situacija dalje razvijati.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijeta

**O D L U K A**

**o prihvaćanju teksta sporazuma između Dalma Brzet d.o.o. i Grada Omiša**

sa tekstom kao u prilogu ovog zapisnika oznake KLASA:053-01/23-01/01, URBROJ:2181-7-05-02/1-24-9.

**Ad 5/**

PRIJEDLOG ODLUKE

O RASPISIVANJU NATJEČAJA ZA PRODAJU GRAĐEVINSKOG ZEMLJIŠTA K.O. OMIŠ

Gradonačelnik je dostavio prijedlog Odluke o raspisivanju natječaja za prodaju građevinskog zemljišta k.o. Omiš te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijeta

**O D L U K A**

**o raspisivanju natječaja za prodaju građevinskog zemljišta k.o. Omiš**

sa tekstom kao u prilogu ovog zapisnika oznake KLASA:944-01/23-01/05, URBROJ:2181-7-05-02/4-24-5.

**Ad 6/**

PRIJEDLOG ODLUKE O IZMJENI I DOPUNI

ODLUKE O KOMUNALNOJ INFRASTRUKTURI GRADA OMIŠA I NJEZINOM PRAVNOM STATUSU

Gradonačelnik je dostavio prijedlog Odluke o izmjeni i dopuni Odluke o komunalnoj infrastrukturi Grada Omiša i njezinom pravnom statusu te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela, izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je jednoglasno sa 11 glasova ZA donijeta

**O D L U K A**

**o izmjeni i dopuni Odluke o**

**komunalnoj infrastrukturi Grada Omiša i njezinom pravnom statusu**

sa tekstom u prilogu ovog zapisnika oznake KLASA: 363-01/19-01/506, URBROJ: 2181-7-05-02/4-24-11.

**Ad 7/**

PRIJEDLOG ODLUKE O

IZMJENAMA I DOPUNAMA ODLUKE O PLAĆI I DRUGIM PRAVIMA GRADONAČELNIKA I ZAMJENIKA GRADONAČELNIKA ZA VRIJEME PROFESIONALNOG OBAVLJANJA DUŽNOSTI

Gradonačelnik je dostavio prijedlog Odluke o izmjenama i dopunama Odluke o plaći i drugim pravima gradonačelnika i zamjenika gradonačelnika za vrijeme profesionalnog obavljanja dužnosti te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Lidija Pavković, pročelnica ureda gradonačelnika izvijestila je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijeta

**O D L U K A**

**o izmjenama i dopunama Odluke o plaći i drugim pravima gradonačelnika**

**i zamjenika gradonačelnika za vrijeme profesionalnog obavljanja dužnosti**

sa tekstom kao u prilogu ovog zapisnika oznake KLASA:120-01/15-01/02, URBROJ:2181-7-03/1-24-2.

**Ad 8/**

PRIJEDLOZI ZA DODJELU JAVNIH PRIZNANJA GRADA OMIŠA ZA 2024. GODINU

8.1. Stipi Mekiniću, prof. – Nagrada Grada Omiša za životno djelo

* 1. Milućiju Baučiću – Nagrada Grada Omiša za životno djelo
  2. Lovri Marušiću – Osobna nagrada Grada Omiša

8.4. doc.dr.sc.don Emanuelu Petrovu – Osobna nagrada Grada

Omiša

8.5. Klapi Pasika – Skupna nagrda Grada Omiša

8.6. Klubu žena liječenih na dojci „Omiš“ – Skupna nagrada Grada

Omiša

8.7. Ani Dujmović – Plaketa Grada Omiša

8.8. Sanji Lelas – Plaketa Grada Omiša

8.9. Zorici Fistanić - Plaketa Grada Omiša

8.10. Tvrtku Roguljiću, prof. – Plaketa Grada Omiša

Odbor za izbor i imenovanja dostavio je prijedloge za dobitnike javnih priznanja Grada Omiša. Gradonačelnik je podržao prijedlog Odbora za izbor i imenovanja te predložio Gradskom vijeću njihovo prihvaćanje.

Pisani materijalu uz ovu točku dostavljen je svim članovima Vijeća.

Zvonko Močić, predsjednik Odbora za izbor i imenovanja izvijestio je u ovom predmetu.

O prijedlozima se pojedinačno raspravljalo i glasovalo kako slijedi:

**8.1.** nakon zaključenja rasprave u kojoj nitko nije sudjelovao, jednoglasno sa 11 glasova ZA je donijeta

**O D L U K A**

kojom se dodjeljuje **nagrada Grada Omiša za životno djelo za 2023. godinu posmrtno Stipi Mekiniću, prof,** za doprinose razvoju tjelesne i zdravstvene kulture i sporta u srednjoškolskom obrazovanju na području Grada Omiša u preko četiri desetljeća predanog rada s generacijama omiških srednjoškolaca, a koji uključuje razne izvannastavne i izvanškolske aktivnosti u kojima je bio neumorni zagovornik tjelesnog vježbanja i zdravog načina života te za predano i posvećeno djelovanje u društvenom životu svoga grada u svojstvu utemeljitelja, voditelja ili organizatora mnogobrojnih sportskih događanja i predsjednika sportskih klubova te u svojstvu zamjenika Grada Omiša, koju se obnašao volonterski.

**8.2**. nakon zaključenja rasprave u kojoj nitko nije sudjelovao, jednoglasno sa 11 glasova ZA je donijeta

**O D L U K A**

kojom se dodjeljuje **nagrada Grada Omiša za životno djelo za 2023. godinu Milućiju Baučiću** za plemenitu i humanitarnu aktivnost darivanja krvi i krvnih sastojaka (105 puta) te za četiri desetljeća neprekidnog izražavanja plemenitosti, humanosti i ljubavi prema čovjeku.

**8.3.** nakon zaključenja rasprave u kojoj nitko nije sudjelovao, jednoglasno sa 11 glasova ZA je donijeta

**O D L U K A**

kojom se dodjeljuje **osobna nagrada Grada Omiša za 2023. godinu Lovri Marušiću,** asistentu na klavirskom odjelu Muzičke akademije u Zagrebu za osvajanje druge nagrade na prestižnom pijanističkom natjecanju International Telekom Beethoven Competition 2023. na kojem je nastupilo gotovo tristo pijanista iz cijelog svijeta te za osvajanje posebne nagrade Robert Schumann, čime je ostavio povijesni uspjeh za hrvatski pijanizam.

**8.4.** nakon zaključenja rasprave u kojoj nitko nije sudjelovao, jednoglasno sa 11 glasova ZA je donijeta

**O D L U K A**

kojom se dodjeljuje **osobna nagrada Grada Omiša za 2023. godinu, doc.dr.sc.don Emanuelu Petrovu,** povodom desete obljetnice župništva u Župi svetog Petra Apostola Priko – Omiš, za karitativno i humanističko djelovanje kojim potiče i svoje župljane, osobito mlade na pomaganje, međusobno razumijevanje i rast u vjeri, au kojem se naročito ističu: inicijativa desetogodišnje pomoći gladnoj djeci u Ugandi i Boliviji te doprinos izgradnji škole u Boliviji, prikupljanje pomoći za stradale u potresu u Glini i Petrinji, stalna pomoć najugroženijim obiteljima na području Župe sv. Petra Apostola Priko i pomoć Caritasu u Kninu te za izgradnju ispovjedaonice u Svetištu svetog Leopolda Bogdana Mandića u Zakučcu, o kojem skrbi na poseban način.

**8.5**. nakon zaključenja rasprave u kojoj nitko nije sudjelovao, jednoglasno sa 11 glasova ZA je donijeta

**O D L U K A**

kojom se dodjeljuje **skupna nagrada Grada Omiša za 2023. godinu klapi „Pasika**“ povodom dvadeset i pete obljetnice kulturno-umjetničkog rada za dojmljiva postignuća u glazbenom djelovanju kojima doprinosi očuvanju, promicanju i predstavljanju bogate kulturne baštine i tradicije Poljica i Omiša, dalmatinske klapske pjesme te crkvenog i pučkog pjevanja, kao i za sudjelovanje u vjerskim, kulturnim i društvenim događanjima u svome mjestu, koje je klapa pokrenula ili je nositelj, a među kojima se posebno ističe kulturna manifestacija „Dani Mile Gojsalić“.

**8.6**. nakon zaključenja rasprave u kojoj nitko nije sudjelovao, jednoglasno sa 11 glasova ZA je donijeta

**O D L U K A**

kojom se dodjeljuje **skupna nagrada Grada Omiša za 2023. godinu Klubu žena liječenih na** **dojci „Omiš“** povodom dvadeset i pete obljetnice djelovanja za izniman volonterski i predan rad posvećen zdravlju žena koji uključuje podizanje svijesti žena o vlastitom zdravlju a posebno o prisutnosti raka dojke, važnosti preventivnih pregleda u ranom otkrivanju bolesti, prihvaćanju bolesti i poticanju kvalitetnog života kod oboljelih te brigu o operiranim članicama kroz rehabilitaciju i jačanje njihovog mentalnog zdravlja te psihološku potporu ženi i njezinoj obitelji.

**8.7**. nakon zaključenja rasprave u kojoj nitko nije sudjelovao, jednoglasno sa 11 glasova ZA je donijeta

**O D L U K A**

kojom se dodjeljuje plaketa Grada Omiša za 2023. godinu Ani Dujmović za ostvarene sportske uspjehe u velikom i malom nogometu te za igranje u Hrvatskoj ženskoj nogometnoj reprezentaciji kao standardna igračica A ekipe od 2016. do 2022. godine.

**8.8.** nakon zaključenja rasprave u kojoj nitko nije sudjelovao, jednoglasno sa 11 glasova ZA je donijeta

**O D L U K A**

kojom se dodjeljuje **plaketa Grada Omiša za 2023. godinu Sanji Lelas** medicinskoj sestri pri Službi za školsku i adolescentnu medicinu u Omišu za izuzetan doprinos očuvanju zdravlja djece sportaša u omiškim sportskim klubovima u kojima je volonterskim radom, bez ikakve naknade pomagala pri obavljanju preventivnih godišnjih pregleda sportaša svih mlađih dobnih uzrasta.

**8.9.** nakon zaključenja rasprave u kojoj nitko nije sudjelovao, jednoglasno sa 11 glasova ZA je donijeta

**O D L U K A**

kojom se dodjeljuje **plaketa Grada Omiša za 2023. godinu Zorici Fistanić predsjednici Kluba žena liječenih na dojci Omiš** za postavljanje sigurnih temelja na kojima se Klub žena liječenih na dojci Omiš i danas uspješno i kontinuirano razvija na dobrobit cijele lokalne zajednice te za izniman volonterski i predan rad u ranom otkivanju raka dojke, rehabilitaciji žena oboljelih od raka dojke te provođenje kontinuirane zdravstvene izobrazbe kao i za poticanje i motiviranje ljudi na volontiranje za opće dobro.

**8.10.** nakon zaključenja rasprave u kojoj nitko nije sudjelovao, jednoglasno sa 11 glasova ZA je donijeta

**O D L U K A**

kojom se dodjeljuje plaketa Grada Omiša za 2023. godinu, Tvrtku Roguljiću, prof. za doprinose u očuvanju, promicanju i predstavljanju baštine Poljica i slavne poljičke prošlosti, a posebno za očuvanje poljičice, hrvatske ćirilice koju, kao jedan od rijetkih poznavatelja ovog starohrvatskog pisma prenosi na mlade naraštaje podučavajući učenike u osnovnoj školi Poljica – Srijane.

**Ad 9/**

PRIJEDLOG ZAKLJUČKA

O DAVANJU PRETHODNE SUGLASNOSTI NA TEKST ODLUKE O IZMJENAMA

I DOPUNAMA STATUTA OSNOVNE GLAZBENE ŠKOLE „LOVRO PL. MATAČIĆ“ OMIŠ

Gradonačelnik je dostavio prijedlog Zaključka o davanju prethodne suglasnosti na tekst Odluke o izmjenama i dopunama Statuta Osnovne glazbene škole „Lovro pl. Matačić“ Omiš te predložio Gradskom Vijeću njegovo donošenje.

Pisani materijal uz ovu točku dostavljen je svim članovima Vijeća.

Zvonko Močić, predsjednik Gradskog vijeća Grada Omiša, izvijestio je u ovom predmetu.

U tvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijet

**Z A K LJ U Č A K**

**o davanju prethodne suglasnosti na tekst Odluke o izmjenama i dopunama**

**Statuta Osnovne glazbene škole „Lovro pl. Matačić“ Omiš**

sa tekstom kao u prilogu ovog zapisnika oznake KLASA:602-01/24-01/01, URBROJ:2181-7-04/1-24-3.

Završeno u 20.30 sati

VODITELJICA ZAPISNIKA PREDSJEDNIK GRADSKOG VIJEĆA

Ružica Jerčić Zvonko Močić, dr.med.